1Yesun yigbɛ guro guro be ba wãa bɛɛn suunu sɔɔ, bera na ka yã. Nɛn tii na sãawa yigbɛ guro guro nge be, na maa sãa Kirisin nɔni swãarun seeda dio ma na bɔnu mɔ yiiko ye ya koo sɔ̃ɔsira sɔɔ. 2Na bɛɛ kanamɔ, i Gusunɔn tɔn be ba wãa bɛɛn suunu sɔɔ kparo ka kĩru nge mɛ Gusunɔ u kĩ, n ǹ mɔ ka tilasi ǹ kun mɛ kɔsia bakarun sɔ̃, adama i tii wɛ̃ɛyɔ bɛɛn sɔmburu sɔɔ. 3I ku bu dam dɔre be ba bɛɛ nɔmu sɔndia i kɔ̃su, adama i bu kom gem sɔ̃ɔsio mɛ ba koo swĩi. 4Ma sanam mɛ kparobun wirugii koo kurama, i ko are yiikogii mwa yìn buram kun kpeemɔ. 5Mɛya maa, bɛɛ aluwaasiba, i yigbɛ guro gurobu wiru kpĩiyɔ. Bɛɛ kpuro i tii kawabu sebuo nge yaberu bɛɛn wãasinaa sɔɔ, domi Gusunɔn gari gerumɔ, "Gusunɔ kun wãa be ba tii suen biruɔ, adama u tii kawobu durom kuammɛ." 6Ǹ n mɛn na, i tii kawo kpa i tii deri Gusunɔn nɔm damguuɔ, kpa u bɛɛ sua wɔllɔ saa ye u yi yà n tura. 7I bɛɛn wahala kpuro sɔbio win mi, u koo bɛɛ nɔɔri. 8I seewo i yɔ̃ra kpa i n tii sɛ, domi Setam, bɛɛn yibɛrɛ u bɔsu u wuri mɔ̀ nge gbee sunɔ u kasu wi u koo go u tem. 9I ka tii yinɔ win wuswaaɔ ka toro sindu naanɛ dokebun sɔ̃ kpa i n yɛ̃ ma nɔni swãa tenin bwesera ta bɛɛgibu wãasi be ba yarinɛ handunia sɔɔ. 10Gusunɔ durom kpurogii, wi u bɛɛ soka i n ka bɔnu mɔ win yiiko nɔru sari sɔɔ, bɛɛ ka Kirisin gbinnaan saabu, wiya u koo bɛɛ ko tɔn yebunu kpa u bɛɛ yɔ̃rasia sim sim, kpa u bɛɛ dam kɛ̃, kpa u bɛɛ tãsisia, sanam mɛ i nɔni swãaru wa saa fiiko sɔɔ i kpa. 11Wiya ko n bandu dii sere ka baadommaɔ. Ami. 12Ka Silasi, bɛsɛgii wi na naanɛ sãan somira na ka bɛɛ gari fiiko ye yorua n ka bɛɛ dam kɛ̃ kpa n seeda di ma Gusunɔn durom mɛ̀ sɔɔ i yɔ̃ sim sim, mu sãawa gem. 13Yesun yigbɛ te ta wãa Babiloniɔ, te Gusunɔ u gɔsa nge bɛɛ, ta bɛɛ tɔbura, mɛya maa Maaku nɛn bii u bɛɛ tɔbura. 14I tɔbirinɔ ka kĩru. Kpa alafia ya n ka bɛɛ wãa bɛɛ be i sãa Kirisigibu.
dyu_Latn